
KĖDAINIŲ RAJONO SAVIVALDYBĖS TARYBA

SPRENDIMAS
DĖL KĖDAINIŲ RAJONO SAVIVALDYBĖS TARYBOS 2026 M. SAUSIO 30 D. SPRENDIMO NR.  TS-30 „DĖL SPORTO ŠAKŲ, KURIOMS KĖDAINIŲ RAJONO SAVIVALDYBĖ TEIKIA PRIORITETĄ, PROGRAMŲ FINANSAVIMO TVARKOS APRAŠO PATVIRTINIMO“ PAKEITIMO

Kėdainiai

Kėdainių rajono savivaldybės taryba n u s p r e n d ž i a:
Pakeisti Sporto šakų, kurioms Kėdainių rajono savivaldybė teikia prioritetą, programų finansavimo biudžeto lėšomis tvarkos aprašą,  patvirtintą Kėdainių rajono savivaldybės tarybos 2026 m. sausio 30 d. sprendimu Nr. TS-30 „Dėl Sporto šakų, kurioms Kėdainių rajono savivaldybė teikia prioritetą, programų finansavimo tvarkos aprašo patvirtinimo“:
1. Pakeisti 6.1 papunktį ir jį išdėstyti taip:
„6.1. Komisija – Apraše nustatyta tvarka sudaryta komisija, turinti teisę vertinti Konkursui pateiktas Programų Paraiškas, Aprašo 20² punkte nurodytas Paraiškas ir dokumentus, prašymus dėl papildomo finansavimo ir vienkartinių išmokų skyrimo;“
2. Pakeisti 7.1 papunktį ir jį išdėstyti taip:
„7.1. sudaro einamųjų metų Programos Paraiškų vertinimo komisiją;“
3. Pakeisti 7.2 papunktį ir jį išdėstyti taip:
„7.2. įvertinęs Komisijos pateiktas išvadas dėl Paraiškų vertinimo rezultatų, prašymų dėl papildomo finansavimo ir vienkartinių išmokų skyrimo bei Aprašo 20² punkte nurodyto Programos finansavimo skyrimo arba neskyrimo, išleidžia potvarkį dėl Programų finansavimo, papildomo finansavimo ir vienkartinių išmokų skyrimo bei Aprašo 20² punkte nurodyto Programos finansavimo skyrimo arba neskyrimo, kuriuo patvirtina finansuojamų Programų sąrašą, nurodydamas skiriamas lėšas, ir nefinansuojamų Programų sąrašą.“
4. Pakeisti 9.2 papunktį ir jį išdėstyti taip:
„9.2.	pareiškėjas plėtoja sporto šaką, kuriai Savivaldybė teikia prioritetą, ne mažiau kaip dvejus metus dalyvauja oficialiose sporto varžybose ir atitinka bent vieną iš Aprašo 9.2.1–9.2.3 papunkčiuose nustatytų reikalavimų. Aprašo 20² punkte nustatytu atveju į dvejų metų laikotarpį įskaitomas laikotarpis, kurį Savivaldybei pavaldi biudžetinė įstaiga vykdė juridinio asmens perimtą prioritetinės sporto šakos veiklą ir dalyvavo oficialiose sporto varžybose:“
5. Pakeisti 14.3 papunktį ir jį išdėstyti taip:
„14.3. pareiškėjas Juridinių asmenų registrui teisės aktų nustatyta tvarka nėra pateikęs metinių finansinių ataskaitų rinkinio ir veiklos ataskaitų už praėjusius finansinius metus. Šis reikalavimas netaikomas juridiniam asmeniui, kuriam teisės aktų nustatyta pareiga pateikti šiuos dokumentus dar nėra atsiradusi.“
6. Papildyti Aprašą 20¹ punktu:
„20¹. Programos vykdytojui, kuris einamaisiais metais pasiekė bent vieną iš šių reikšmingų sportinių pasiekimų (toliau – Reikšmingas pasiekimas), gali būti skiriama vienkartinė išmoka:
20¹.1. komandinėje sporto šakoje sportiniu principu iškovojo teisę dalyvauti aukštesnio lygio oficialiose nacionalinėse arba tarptautinėse aukšto meistriškumo sporto varžybose;
20¹.2. individualios sporto šakos sportininkas oficialiame Europos arba pasaulio čempionate užėmė 1–5 vietą;
20¹.3. vienkartinė išmoka už šio Aprašo 20¹.1 papunktyje nurodytą Reikšmingą pasiekimą neskiriama, jeigu teisė dalyvauti aukštesnio lygio varžybose suteikta varžybų organizatoriaus kvietimu, įsigijus dalyvio licenciją, perėmus kito dalyvio vietą, reorganizavus varžybų sistemą, kitam dalyviui atsisakius dalyvauti arba kitu būdu, nesusijusiu su sportiniu rezultatu pagrįsta atranka.
20¹.4. Programos vykdytojas, pasiekęs šio Aprašo 20¹.1 arba 20¹.2 papunktyje nurodytą Reikšmingą pasiekimą, Savivaldybės administracijai pateikia motyvuotą prašymą skirti vienkartinę išmoką. Kartu su prašymu pateikiami:
20¹.4.1. atitinkamos sporto šakos federacijos, varžybų organizatoriaus ar kito kompetentingo subjekto išduota licencija, oficialus patvirtinimas ar kiti dokumentai, patvirtinantys pasiektą sportinį rezultatą ir iškovotą teisę dalyvauti aukštesnio lygio varžybose;
20¹.4.2. prašomos vienkartinės išmokos dydžio pagrindimas;
20¹.4.3. patikslintas Programos veiklų planas;
20¹.4.4. planuojamo lėšų panaudojimo sąmata. Vienkartinės išmokos lėšos gali būti naudojamos sportininkų rengimo ir dalyvavimo sporto varžybose išlaidoms, sportininkų ir trenerių darbo užmokesčiui ar atlygiui pagal darbo, sporto veiklos arba paslaugų sutartis, aukšto meistriškumo sporto treniruočių stovyklų dalyvių maitinimo išlaidoms ir teisės aktų nustatyta tvarka mokamoms piniginėms kompensacijoms, sporto bazių nuomos, sporto inventoriaus įsigijimo, kelionių, apgyvendinimo ir kitoms su Programos įgyvendinimu susijusioms išlaidoms finansuoti.
20¹.5.  Prašymą įvertina Komisija, kuri:
20¹.5.1. patikrina, ar pasiektas Reikšmingas pasiekimas atitinka šio Aprašo 20¹.1 arba 20¹.2 papunktyje nustatytus reikalavimus;
20¹.5.2. vertina prašomos skirti vienkartinės išmokos dydžio pagrįstumą. Vienkartinės išmokos dydis negali viršyti 30 procentų Programos vykdytojui einamaisiais metais Programos įgyvendinimui skirtų Savivaldybės biudžeto lėšų;
20¹.5.3. pateikia Merui motyvuotą išvadą dėl vienkartinės išmokos skyrimo arba neskyrimo ir siūlomo finansavimo dydžio.
20¹.6. Meras, atsižvelgdamas į Komisijos išvadą ir Savivaldybės biudžete šiam tikslui numatytus asignavimus, išleidžia potvarkį dėl vienkartinės išmokos skyrimo arba neskyrimo.
20¹.7. Jeigu Savivaldybės biudžete nėra numatyta arba nepakanka lėšų vienkartinei išmokai skirti, Meras, įvertinęs Komisijos išvadą ir Savivaldybės finansines galimybes, gali teikti Savivaldybės tarybai Savivaldybės biudžeto pakeitimo projektą, kuriame siūloma numatyti vienkartinei išmokai reikalingus asignavimus.
20¹.8. Programos vykdytojo prašymo pateikimas, Komisijos teigiama išvada ar Mero siūlymo pateikimas Savivaldybės tarybai nesuteikia Programos vykdytojui teisės reikalauti skirti vienkartinę išmoką. Vienkartinė išmoka gali būti skiriama tik Savivaldybės biudžete tam numačius asignavimus.
20¹.9. Tam pačiam sportiniam pasiekimui vienkartinė išmoka gali būti skiriama einamaisiais metais tik vieną kartą.
20¹.10. Savivaldybės tarybai Savivaldybės biudžete numačius asignavimus vienkartinei išmokai, Meras išleidžia potvarkį dėl vienkartinės išmokos skyrimo, o tarp Savivaldybės administracijos ir Programos vykdytojo sudaromas papildomas susitarimas prie Savivaldybės biudžeto lėšų naudojimo sutarties.“
7. Papildyti Aprašą 20² punktu:
„20². Programos finansavimas gali būti skiriamas juridiniam asmeniui, atitinkančiam Aprašo 9.1 papunktyje nustatytus reikalavimus, kuris einamaisiais metais nebuvo pateikęs Paraiškos Konkursui, tačiau teisėtu pagrindu perėmė Savivaldybei pavaldžios biudžetinės įstaigos vykdytą prioritetinės sporto šakos veiklą ir užtikrina jos tęstinumą. Vertinant šio juridinio asmens atitiktį Aprašo 9.2 papunktyje nustatytam ne trumpesnio kaip dvejų metų dalyvavimo oficialiose sporto varžybose reikalavimui, įskaitomas laikotarpis, kurį Savivaldybei pavaldi biudžetinė įstaiga vykdė juridinio asmens perimtą prioritetinės sporto šakos veiklą ir dalyvavo oficialiose sporto varžybose. Juridinis asmuo Savivaldybės administracijai pateikia pagal Aprašo 1 priede nustatytą formą užpildytą Paraišką ir dokumentus, patvirtinančius prioritetinės sporto šakos veiklos perėmimą ir jos tęstinumą. Komisija įvertina pateiktą Paraišką ir dokumentus Aprašo 20³ punkte nustatyta tvarka. Programos finansavimo dydis nustatomas atsižvelgiant į Paraiškoje pagrįstą lėšų poreikį, tačiau finansavimo suma negali viršyti Savivaldybei pavaldžiai biudžetinei įstaigai atitinkamais biudžetiniais metais juridinio asmens perimtai prioritetinės sporto šakos veiklai vykdyti skirtų ir nepanaudotų asignavimų sumos.“
8. Papildyti Aprašą 20³ punktu:
„20³. Konkurso koordinatorius patikrina, ar Aprašo 20² punkte nurodyta Paraiška tinkamai užpildyta, ar juridinis asmuo atitinka Aprašo 9.1 papunktyje nustatytus reikalavimus, ar, taikant Aprašo 20² punkte nustatytą veiklos laikotarpio įskaitymo tvarką, atitinka Aprašo 9.2 papunktyje nustatytus reikalavimus, ar nėra Aprašo 14 punkte nustatytų aplinkybių ir ar pateikti prioritetinės sporto šakos veiklos perėmimą bei jos tęstinumą patvirtinantys dokumentai. Nustatęs, kad Paraiška netinkamai užpildyta arba nepateikti šiame punkte nurodyti dokumentai, Konkurso koordinatorius nustato ne trumpesnį kaip 3 darbo dienų terminą trūkumams pašalinti. Juridiniam asmeniui per nustatytą terminą nepašalinus trūkumų arba nustačius, kad juridinis asmuo neatitinka Aprašo 9.1 ar 9.2 papunktyje nustatytų reikalavimų arba yra bent viena Aprašo 14 punkte nustatyta aplinkybė, Paraiška toliau nenagrinėjama. Apie tai juridinis asmuo informuojamas raštu, nurodant Paraiškos nenagrinėjimo priežastis ir apskundimo tvarką. Konkurso koordinatorius šiame punkte nustatytas sąlygas atitinkančią Paraišką ir kartu su ja pateiktus dokumentus perduoda Komisijai. Aprašo 20² punkte nurodyta Paraiška nevertinama balais pagal Aprašo V skyriuje nustatytus Programų vertinimo kriterijus, o Programos finansavimo dydis neapskaičiuojamas pagal Aprašo VI skyriuje nustatytą sportininko krepšelio principą. Komisija įvertina Paraiškoje nurodyto lėšų poreikio pagrįstumą ir pateiktų dokumentų pakankamumą prioritetinės sporto šakos veiklos perėmimui bei jos tęstinumui pagrįsti ir, atsižvelgdama į Aprašo 20² punkte nustatytą didžiausią galimą finansavimo sumą, teikia Merui motyvuotą išvadą dėl Programos finansavimo skyrimo arba neskyrimo ir siūlomos skirti finansavimo sumos. Meras, atsižvelgdamas į Komisijos išvadą ir Savivaldybės biudžete numatytus asignavimus, išleidžia potvarkį dėl Programos finansavimo skyrimo arba neskyrimo. Skyrus finansavimą, Savivaldybės administracija su juridiniu asmeniu sudaro Savivaldybės biudžeto lėšų naudojimo sutartį Apraše nustatyta tvarka.“
9. Pakeisti 49 punktą ir jį išdėstyti taip:
„49.	 Programų turinio vertinimą atlieka Mero potvarkiu sudaryta einamųjų metų Programų vertinimo komisija (toliau – Komisija). Ją sudaro pirmininkas, deleguotas Mero, ir 4  nariai: 2 Savivaldybės administracijos darbuotojai, deleguojami Savivaldybės administracijos direktoriaus, 1 Kėdainių sporto centro darbuotojas, deleguojamas Kėdainių sporto centro direktoriaus, ir 1 Kėdainių kūno kultūros ir mokytojų asociacijos atstovas, deleguojamas Kėdainių kūno kultūros ir mokytojų asociacijos pirmininko. Komisijos nariai turi būti nepriekaištingos reputacijos, turėti aukštąjį universitetinį ar jam prilygintą išsilavinimą bei paraiškų rengimo, įgyvendinimo ar vertinimo patirties. Komisijos tikslas – vertinti Konkursui pateiktas Paraiškas, Aprašo 20² punkte nurodytas Paraiškas ir dokumentus, prašymus dėl papildomo finansavimo ir vienkartinių išmokų skyrimo bei teikti Merui motyvuotas išvadas.“
10. Pakeisti 63 punktą ir jį išdėstyti taip:
„63. Meras, atsižvelgdamas į Komisijos posėdžio protokolu įformintas išvadas, išleidžia potvarkį dėl Programų finansavimo, papildomo finansavimo, vienkartinių išmokų ir Aprašo 20² punkte nurodyto Programos finansavimo skyrimo arba neskyrimo, kuriuo patvirtina finansuojamų Programų sąrašą, nurodydamas skiriamas lėšas, ir nefinansuojamų Programų sąrašą.“
11. Pakeisti 64 punktą ir jį išdėstyti taip:
„64. Konkurso koordinatorius per 3 darbo dienas nuo Mero potvarkio dėl Savivaldybės biudžeto lėšų skyrimo Programoms finansuoti priėmimo dienos Paraiškose nurodytais pareiškėjų elektroninio pašto adresais raštu informuoja pareiškėjus apie skirtą finansavimą ir Sutarties pasirašymo procedūras. Konkurso koordinatorius taip pat informuoja pareiškėjus, kurių Programos įrašytos į nefinansuojamų Programų sąrašą, nurodydamas Savivaldybės biudžeto lėšų neskyrimo priežastis ir Mero potvarkio apskundimo tvarką. Šio punkto nuostatos taip pat taikomos Aprašo 20² punkte nurodytam juridiniam asmeniui.“
12. Pakeisti 68 punktą ir jį išdėstyti taip:
„68. Programų įgyvendinimui skirtų lėšų dydis apskaičiuojamas pagal Programos paraiškos vertinimo metu surinktų balų skaičių ir sportininko krepšelio dydį (Aprašo 6 priedas):
68.1. 90–100 balų – sportininkas gauna visą krepšelio sumą (100 %);
68.2. 80–89 balai – skiriama 98 procentai sportininko krepšelio sumos;
68.3. 70–79 balų – skiriama 96 procentai sportininko krepšelio sumos;
68.4. 60–69 balų – skiriama 94 procentai sportininko krepšelio sumos;
68.5. 55–59 balai – skiriama 92 procentai sportininko krepšelio sumos;
68.6. mažiau kaip 55 balai – programa laikoma nepasiekusia minimalaus kokybės barjero, ji nefinansuojama ir sportininko krepšelis neskiriamas.“
13. Pakeisti 69 punktą ir jį išdėstyti taip:
„69. Ta pati Programa tais pačiais biudžetiniais metais negali būti pakartotinai finansuojama pagal kitą Savivaldybės administracijos vykdomą konkursą. Nustačius, kad ta pati Programa gavo finansavimą pagal kitą Savivaldybės administracijos vykdomą konkursą, pakartotinai skirtos lėšos grąžinamos Savivaldybės administracijai per 10 darbo dienų nuo jos reikalavimo gavimo dienos. Pagal Aprašo 20 ir 20¹ punktus gali būti skiriama papildomų lėšų Programos finansavimui padidinti.“
14. Papildyti 69¹ punktu:
„69¹. Aprašo 6 priede nustatyti sportininkų krepšelių dydžiai yra baziniai. Jeigu Savivaldybės tarybos atitinkamiems biudžetiniams metams Programoms finansuoti patvirtintų asignavimų suma skiriasi nuo bendros pagal Paraiškų vertinimo rezultatus ir Aprašo 6 priede nustatytus bazinius sportininkų krepšelių dydžius apskaičiuotos Programoms finansuoti reikalingos lėšų sumos, baziniai sportininkų krepšelių dydžiai proporcingai mažinami arba didinami taikant visiems sportininkų krepšelių dydžiams vienodą koeficientą.“
15. Papildyti 69² punktu:
„69². Aprašo 69¹ punkte nurodytas koeficientas apskaičiuojamas Savivaldybės tarybos atitinkamiems biudžetiniams metams Programoms finansuoti patvirtintų asignavimų sumą padalijus iš bendros pagal Paraiškų vertinimo rezultatus ir Aprašo 6 priede nustatytus bazinius sportininkų krepšelių dydžius apskaičiuotos Programoms finansuoti reikalingos lėšų sumos. Komisija, taikydama apskaičiuotą koeficientą, nustato siūlomus sportininkų krepšelių dydžius ir teikia Merui motyvuotą išvadą. Taikant koeficientą apskaičiuota Programai siūloma skirti finansavimo suma negali viršyti Paraiškoje prašomos ir Komisijos pripažintos pagrįsta finansavimo sumos. Meras, atsižvelgdamas į Komisijos išvadą, išleidžia potvarkį dėl atitinkamais biudžetiniais metais taikomų sportininkų krepšelių dydžių patvirtinimo.“
16. Pakeisti 1 priedą ir jį išdėstyti nauja redakcija (pridedama).
17. Pakeisti 5 priedą ir jį išdėstyti nauja redakcija (pridedama).
18. Pakeisti 6 priedą ir jį išdėstyti nauja redakcija (pridedama).



Savivaldybės meras 									

Kėdainių rajono savivaldybės tarybai

AIŠKINAMASIS RAŠTAS
DĖL KĖDAINIŲ RAJONO SAVIVALDYBĖS TARYBOS 2026 M. SAUSIO 30 D. SPRENDIMO NR.  TS-30 „DĖL SPORTO ŠAKŲ, KURIOMS KĖDAINIŲ RAJONO SAVIVALDYBĖ TEIKIA PRIORITETĄ, PROGRAMŲ FINANSAVIMO TVARKOS APRAŠO PATVIRTINIMO“ PAKEITIMO
2026 m.                 d.
Kėdainiai

Parengto sprendimo projekto tikslai: 
Parengto sprendimo projekto tikslas – patikslinti Sporto šakų, kurioms Kėdainių rajono savivaldybė teikia prioritetą, programų finansavimo tvarkos aprašo nuostatas, pašalinti nustatytus netikslumus, tobulinti Programų finansavimo ir vertinimo tvarką.
Sprendimo projekto esmė, rengimo priežastys ir motyvai:
Atsižvelgiant į Kėdainių sporto centro 2026 m. birželio 8 d. raštą „Dėl Kėdainių sporto centro komandos atstovavimo Nacionalinėje krepšinio lygoje“, parengti Sporto šakų, kurioms Kėdainių rajono savivaldybė teikia prioritetą, programų finansavimo tvarkos aprašo pakeitimai, kuriais siekiama reglamentuoti Programos finansavimo skyrimo galimybę juridiniam asmeniui, einamaisiais metais nepateikusiam Paraiškos Konkursui, tačiau perėmusiam Savivaldybei pavaldžios biudžetinės įstaigos vykdytą prioritetinės sporto šakos veiklą ir užtikrinančiam jos tęstinumą.
Sprendimo projektu nustatoma, kad, vertinant prioritetinės sporto šakos veiklą perėmusio juridinio asmens atitiktį Aprašo 9.2 papunktyje nustatytam ne trumpesnio kaip dvejų metų dalyvavimo oficialiose sporto varžybose reikalavimui, įskaitomas laikotarpis, kurį Savivaldybei pavaldi biudžetinė įstaiga vykdė juridinio asmens perimtą prioritetinės sporto šakos veiklą ir dalyvavo oficialiose sporto varžybose. Juridinis asmuo Savivaldybės administracijai turės pateikti pagal Aprašo 1 priede nustatytą formą užpildytą Paraišką ir dokumentus, patvirtinančius prioritetinės sporto šakos veiklos perėmimą bei jos tęstinumą.
Aprašo 20² punkte nurodytai Paraiškai nustatoma atskira nagrinėjimo tvarka. Konkurso koordinatorius patikrins, ar Paraiška tinkamai užpildyta, ar juridinis asmuo atitinka Aprašo 9.1 ir 9.2 papunkčiuose nustatytus reikalavimus, ar nėra Aprašo 14 punkte nustatytų aplinkybių ir ar pateikti prioritetinės sporto šakos veiklos perėmimą bei jos tęstinumą patvirtinantys dokumentai. Nustačius trūkumų, juridiniam asmeniui bus suteikiamas ne trumpesnis kaip 3 darbo dienų terminas jiems pašalinti. Reikalavimų neatitinkanti arba per nustatytą terminą nepatikslinta Paraiška toliau nebus nagrinėjama, apie tai juridinį asmenį informuojant raštu ir nurodant nenagrinėjimo priežastis bei apskundimo tvarką.
Nustatytas sąlygas atitinkanti Paraiška ir kartu pateikti dokumentai bus perduodami Komisijai. Ši Paraiška nebus vertinama balais pagal Aprašo V skyriuje nustatytus Programų vertinimo kriterijus, o finansavimo dydis nebus apskaičiuojamas pagal Aprašo VI skyriuje nustatytą sportininko krepšelio principą. Komisija vertins Paraiškoje nurodyto lėšų poreikio pagrįstumą ir pateiktų dokumentų pakankamumą prioritetinės sporto šakos veiklos perėmimui bei jos tęstinumui pagrįsti ir teiks Merui motyvuotą išvadą dėl finansavimo skyrimo arba neskyrimo bei siūlomos skirti finansavimo sumos.
Siekiant skatinti reikšmingus sportinius rezultatus ir sudaryti galimybę papildomai prisidėti prie sportininkų rengimo bei dalyvavimo aukštesnio lygio varžybose, Aprašas papildomas 20¹ punktu, reglamentuojančiu vienkartinių išmokų skyrimą Programos vykdytojams už reikšmingus sportinius pasiekimus.
Vienkartinė išmoka galės būti skiriama, kai komandinėje sporto šakoje sportiniu principu iškovojama teisė dalyvauti aukštesnio lygio oficialiose nacionalinėse arba tarptautinėse aukšto meistriškumo sporto varžybose arba kai individualios sporto šakos sportininkas oficialiame Europos ar pasaulio čempionate užima 1–5 vietą. Nustatomi išmokos skyrimo kriterijai, prašymo ir jį pagrindžiančių dokumentų pateikimo, vertinimo bei sprendimo priėmimo tvarka, taip pat galimos išmokos lėšų naudojimo sritys. Vienkartinės išmokos dydis negalės viršyti 30 procentų Programos vykdytojui einamaisiais metais Programai įgyvendinti skirtų Savivaldybės biudžeto lėšų, o išmoka galės būti skiriama tik Savivaldybės biudžete šiam tikslui numačius asignavimus.
Taip pat tikslinamos Komisijos, Konkurso koordinatoriaus ir Mero funkcijos, atsižvelgiant į naujai nustatomas Programos finansavimo ir vienkartinių išmokų skyrimo procedūras. Komisijai suteikiama teisė vertinti Konkursui pateiktas Programų Paraiškas, Aprašo 20² punkte nurodytas Paraiškas ir dokumentus, prašymus dėl papildomo finansavimo bei vienkartinių išmokų skyrimo ir teikti Merui motyvuotas išvadas. Atitinkamai tikslinamos Mero sprendimų priėmimo ir Konkurso koordinatoriaus pareiškėjų informavimo funkcijos.
Atsižvelgiant į poreikį Programoms skiriamą finansavimą suderinti su Savivaldybės tarybos atitinkamiems biudžetiniams metams patvirtintais asignavimais, Aprašo 6 priede nustatyti sportininkų krepšelių dydžiai laikomi baziniais. Jeigu Programoms finansuoti patvirtintų asignavimų suma skiriasi nuo bendros pagal Paraiškų vertinimo rezultatus ir bazinius sportininkų krepšelių dydžius apskaičiuotos Programoms finansuoti reikalingos lėšų sumos, baziniai sportininkų krepšelių dydžiai proporcingai mažinami arba didinami, visiems krepšelių dydžiams taikant vienodą koeficientą.
Koeficientas apskaičiuojamas Programoms finansuoti patvirtintų asignavimų sumą padalijus iš bendros Programoms finansuoti reikalingos lėšų sumos. Komisija, taikydama apskaičiuotą koeficientą, nustatys siūlomus sportininkų krepšelių dydžius ir teiks Merui motyvuotą išvadą, o Meras potvarkiu patvirtins atitinkamais biudžetiniais metais taikomus sportininkų krepšelių dydžius. Taikant koeficientą apskaičiuota Programai siūloma skirti suma negalės viršyti Paraiškoje prašomos ir Komisijos pripažintos pagrįsta finansavimo sumos.
Taip pat tikslinama pagal Programos paraiškos vertinimo metu surinktų balų skaičių taikoma sportininko krepšelio dalis. Nustatoma, kad 90–100 balų surinkusiai Programai skiriama 100 procentų, 80–89 balus surinkusiai Programai – 98 procentai, 70–79 balus – 96 procentai, 60–69 balus – 94 procentai, o 55–59 balus – 92 procentai sportininko krepšelio sumos. Mažiau kaip 55 balus surinkusi Programa laikoma nepasiekusia minimalaus kokybės barjero ir nefinansuojama. Tokiu diferencijavimu siekiama nuosekliau susieti finansavimo dydį su Programos vertinimo rezultatais.
Atsižvelgiant į Aprašo taikymo praktiką ir pareiškėjų pateiktas pastabas, Aprašo 1 priede nustatyta Paraiškos forma keičiama iš „Excel“ formato į „Word“ formatą, siekiant sudaryti patogesnes sąlygas pareiškėjams ją pildyti, o Komisijos nariams vertinti pateiktas Paraiškas.
Taip pat nauja redakcija išdėstoma Programos paraiškos vertinimo anketa, atsisakant balų intervalų ir nustatant konkretų pagal kiekvieną kriterijų skiriamų balų skaičių.
Specialusis vertinimo kriterijus dėl planuojamų socialinių ir bendruomenės įtraukimo projektų pakeičiamas kriterijumi, pagal kurį vertinama, ar pareiškėjo sportininkai mokosi bendrojo ugdymo mokyklose įsteigtose sportininkams skirtose klasėse arba pareiškėjas bendrojo ugdymo mokyklose vykdo sportinius ir edukacinius užsiėmimus. Taip siekiama stiprinti sporto organizacijų ir bendrojo ugdymo mokyklų bendradarbiavimą bei sudaryti geresnes sąlygas derinti sportinį ugdymą ir mokymąsi.
Kartu patikslinama, kad ta pati Programa tais pačiais biudžetiniais metais negali būti pakartotinai finansuojama pagal kitą Savivaldybės administracijos vykdomą konkursą, tačiau pagal Aprašo 20 ir 20¹ punktus gali būti skiriama papildomų lėšų Programos finansavimui padidinti.
Be to, nauja redakcija išdėstomi Aprašo 1, 5 ir 6 priedai ir atliekami kiti techninio pobūdžio patikslinimai.
Lėšų poreikis (jeigu sprendimui įgyvendinti reikalingos lėšos)
Papildomų Savivaldybės biudžeto lėšų Programos finansavimui skirti juridiniam asmeniui, perėmusiam Savivaldybei pavaldžios biudžetinės įstaigos vykdytą prioritetinės sporto šakos veiklą ir užtikrinančiam jos tęstinumą, nereikės. Finansavimas tokiu atveju galės būti skiriamas neviršijant Savivaldybei pavaldžiai biudžetinei įstaigai atitinkamais biudžetiniais metais skirtų ir nepanaudotų asignavimų. Kėdainių sporto centro 2026 m. birželio 8 d. rašte „Dėl Kėdainių sporto centro komandos atstovavimo Nacionalinėje krepšinio lygoje“ pateikta informacija, kad iki 2026 m. gruodžio 31 d. liks dalis šiai sportinei veiklai finansuoti skirtų ir nepanaudotų lėšų. 
Vienkartinės išmokos už reikšmingus sportinius pasiekimus galės būti skiriamos tik Savivaldybės biudžete šiam tikslui numačius asignavimus.
Sportininkų krepšelių dydžių perskaičiavimas bus atliekamas neviršijant Savivaldybės tarybos atitinkamiems biudžetiniams metams Programoms finansuoti patvirtintų asignavimų sumos.

